## Educació aposta per una educació més inclusiva, segura i basada en programari lliure en la Comunitat Valenciana

*** El director general d’Infraestructures Educatives ha inaugurat la jornada ‘LliureX com a ferramenta d’innovació educativa’
* L’UJI tindrà una ‘Aula LliureX’, en la qual els futurs mestres podran adquirir la capacitació digital necessària**

El director general d’Infraestructures Educatives, José María Larena, ha inaugurat este dimecres la Jornada UjiLliureX 2025, la trobada anual sobre innovació educativa i programari lliure. Este esdeveniment, organitzat en la Universitat Jaume I, reunix docents, desenrotlladors i especialistes en tecnologia educativa amb el lema ‘LliureX com a ferramenta d’innovació educativa’.

Larena ha destacat la col·laboració entre l’UJI i la Generalitat en matèria d’innovació tecnològica educativa. Esta col·laboració permetrà que l’UJI tinga una ‘Aula LliureX’, “en la qual els futurs mestres podran adquirir la capacitació digital necessària per a aprofitar al màxim les TIC en l’aula”.

José María Larena ha agraït a l’UJI el seu compromís amb la innovació educativa, “hui, més que mai, hem de continuar apostant pel programari lliure en els nostres centres, ja que garantix una educació més inclusiva, sostenible i alineada amb els principis d’igualtat i accés universal al coneixement”.

Així mateix, el director general d’Infraestructures ha recordat que enguany LliureX celebra el seu 20 aniversari, “una fita que reafirma la seua maduresa com a distribució GNU/Linux educativa de referència”.

“La irrupció de la intel·ligència artificial marca un punt d’inflexió per a les TIC. És imprescindible que l’administració educativa definisca el seu posicionament i vetle per un ús responsable i ètic”, ha indicat el director general.

En este sentit, Larena ha destacat que LliureX 25 incorpora importants novetats “com la incorporació de la IA en aplicacions d’ús docent, des de música i disseny fins a ferramentes ofimàtiques; LliureX Store, una botiga d’aplicacions integrada amb Appsedu que permet instal·lar programari autoritzat amb un sol clic i la nova gestió remota, que facilitarà el manteniment dels equips dels centres”.

El programari lliure promou valors clau com la col·laboració, transparència i sobirania tecnològica. “Projectes com Aules, Portaledu o Biblioedu demostren que l’aposta de la Generalitat pel programari lliure és ferm i estratègica”, ha conclòs.

Fecha: 26/11/2025